《送吴生往东宁》
清代·谢声鹤

吴生手携一囊书，步行别我九鲤湖。嗟哉吴生何好游，扁舟欲上红毛楼。

君不闻厦门七更到澎口，天风喷潮如雷吼。幽灵秘怪争呈奇，撑持银屋满江走。

柁师到此亦改颜，阳侯弄舟如跳丸。侧柁欹帆入鹿耳，舟人始得庆平安。

吴生胡为亦踏此，问之不答祗长叹。吴生吴生不须叹，世途何处不波澜。

作者简介：谢声鹤，福建诏安人，略历未详。存诗一首，见连横《台湾诗乘》，今据以移录。